Baziliky (právo)

Baziliky (iné názvy: Basiliká nomina, Basilika, Hexabiblos, , v preklade Cisárske zákony) bol byzantský zákonník, resp. zbierka byzantského práva vydaná za vlády Leva VI. Filozofa niekedy v rokoch 888/889 (možno Vianoce 888). Šlo o najväčšiu a najvýznamnejšiu zbierku byzantského práva, ktorá bola platná až do zániku ríše (1453). Zbierka vychádzala najmä z Justiniánovho Corpus iuris civilis a obsahovala svetské i cirkevné (kánonické) právo.

Zákonník bol výsledkom legislatívnych reforiem zvaných Anakatharsis (Očistenie, rozumej od ikonoklastického práva), ktoré započal Levov predchodca a otec Bazil I. Úvodom do zbierky bol skôr vydaný zákonník Epanagógé (886). Zbierka sa skladala zo 6 častí, pričom každá časť mala 10 kníh (celkovo 60 kníh). Po vydaní k nim cisár vydal ešte 113 nariadení (noviel). Obsahovo vychádzala najmä z justiniánskeho Corpus iuris civilis, ktorej grécky preklad autori použili a zbavili niektorých (nie všetkých) neaktuálnych častí. Jednotlivé zložky Corpusu boli spojené do jednej (v nasledovnom poradí: Digesty, Codex Iustiniani, Novellae), Inštitúcie (Istitutiones) boli použité len výnimočne. Medzi ďalšie použité pramene patrili napríklad právne predpisy Justína II. a Tibéria. K normám boli pripojené komentáre a vysvetlivky. V 12. storočí vznikol register Tipukeitor (Kde sa čo nachádza), ktorý mal dopomôcť čitateľovi nájsť jednotlivé ustanovenia, a v priebehu byzantských dejín k nej vzniklo viacero komentárov.
Termín Basilika bol používaný od 11. storočia.

Referencie

Pozri aj 
 Procheiron
 Ekloga (právo)

Právne predpisy v Byzantskej ríši